
Tisztelt Képviselő-testület! 

A közszolgálati tisztviselőkről szóló 2011. évi CXCIX. törvény (a továbbiakban: Kttv.) 225/H. §-a alapján: 
„(1) A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hat havi összegét. 
(2) Ha a polgármesteri tisztség év közben keletkezik vagy szűnik meg, az (1) bekezdésben meghatározott jutalom időarányos része állapítható meg.” 

A polgármester illetménye 501 - 1500 fő lakosságszámú település esetén – Magyarország helyi önkormányzatairól szóló 2011. évi CLXXXIX. törvény 71. § (4) bekezdés b) pontja szerint – a megyei jogú város polgármestere, a főváros kerületi önkormányzat polgármestere illetménye összegének (bruttó 1.300.000.-Ft) 50 %-a, azaz havi bruttó 650.000.-Ft. 

Az önkormányzat 2024. évi költségvetéséről a 2/2024. (III.5.) önkormányzati rendeletével döntött. A működés folyamatos biztosítása és a kitűzött fejlesztési célok megvalósítása megköveteli a költségvetési források ésszerű és takarékos felhasználását. Az önkormányzat gazdálkodásának biztonságáért a képviselő-testület, a polgármester pedig a gazdálkodás szabályszerűségéért felelős. 

Polgármester úr a szeptember 30-ig tartó önkormányzati ciklus egészében, ideértve a tárgyév háromnegyedét is, kiváló szinten irányította az önkormányzati hivatalt és a községi intézményeket. A községi költségvetés, a ciklus egészét és a tárgyévet is tekintve, annak szakszerű kezelése okán továbbra is egyensúlyban van, stabil. 

A polgármesterek 2024. évi munkájának elismeréseként, amely október 1-jéig tart – a Kttv. 225/H. § (2) bekezdésére tekintettel – csak időarányos jutalomban részesülhetnek. Ennek értelmében azon polgármestereknek a 2024. évi jutalma, akik 2024. január 1-je óta töltik be a tisztséget, legfeljebb a polgármester négy és fél havi illetménye (tiszteletdíja) erejéig terjedhet. A jutalom megállapítására a leköszönő képviselő-testület jogosult. 

A fentiek alapján javasolom a Polgármester úr számára, a ciklus egészében végzett kiemelkedő munkájára tekintettel időarányosan négy havi illetményének megfelelő összegű jutalom megállapítását, melynek összege bruttó (650.000 Ft x 4 hónap) 2.600.000 Ft. Az önkormányzat 2024. évi költségvetésében előirányzatként szerepel 650.000 Ft összeg, így a döntés végrehajtásához szükséges előirányzat összege (1.950.000 Ft + 253.500 Ft szocho) bruttó 2.203.500 Ft.

Kérem a Tisztelt Képviselő-testületet, alakítsa ki álláspontját és hozza meg döntését az előterjesztés tárgyában. 

Határozati javaslat: 

Balatonvilágos Község Önkormányzata Képviselő-testülete megtárgyalta „A polgármester jutalmazása” tárgyú szóbeli előterjesztést és az alábbi határozatot hozza:

A Képviselő-testület Takács Károly polgármester úr részére a ciklus egészében végzett kiemelkedő munkájára tekintettel – a közszolgálati tisztviselőkről szóló 2011. évi CXCIX. törvény 225/H. § (2) bekezdése alapján időarányosan – négy havi bruttó illetményének megfelelő összegű, azaz bruttó 2.600.000 Ft összegű jutalom állapít meg. A döntés végrehajtásához szükséges 2.203.500 Ft előirányzatot az önkormányzat 2024. évi költségvetésében 011130 Önkormányzatok és önkormányzati hivatalok jogalkotó és általános igazgatási tevékenysége kormányzati funkcióra a működési tartalék terhére biztosítja. 

A képviselő-testület felkéri a jegyzőt az előirányzat költségvetési átvezetésére, valamint a jutalom kifizetésének teljesítésére.

Felelős: Dr. Boda Zsuzsanna jegyző 
Határidő: értelem szerint. 


Balatonvilágos, 2024. szeptember 26. 


         Bartek Róbert 
Pénzügyi,- Gazdasági Bizottság elnöke
